Kampala kye kibuga kya Uganda ekikulu nga kirimu abantu obukadde buna mu emitwalo etaano. Kisangibwa mu Bwakababa kwa Buganda, mu masekkati ga Uganda. Ekibuga kino mwe musangibwa Ebitebe by’ebibiina by’ebyobufuzi okuli ekya National Unity Platform, National Resistance Movement, Democratic Party ne Forum for Democratic Change. Mu kibuga kye kimu era mwe musangibwa Ekizimbe ky’Olukiiko lw’Eggwanga Olukulu. Ku kasozi k’e Mmengo, akasangibwa mu Kampala kwe kutudde olubiri lwa Ssaabasajja Kabaka wa Buganda era nga kino kye kitebe ekikulu eky’Obwakabaka buno. Minisitule ez’enjawulo, okugeza ey’Ekikula ky’abantu, ey’Ebyobulamu n’endala nazo zirina ebitebe mu kibuga kino. Yunivaasite esinga obukulu n’obuganzi mu Uganda eya Makerere Yunivaasite nayo esangibwa mu kibuga kino. Amaka g’Obwapulezidenti ag’e Nakasero nago gatudde mu kibuga kino. Jinja nakyo kibuga ekisangibwa mu Uganda nga kitudde mu kitundu ky’Obuvanjuba, mu Busoga. Kiteeberezebwa nti ekibuga kino kirimu abantu emitwalo kkumi na gumu mu kasanvu mu ataano mu bataano. Ekibuga kino olw’okuba nti kisangibwa mu Busoga, kirimu olubiri lwa Kyabazinga olw’e Igenge ku kasozi Igenge nga gano ge maka ga Kyabazinga, William Wilberforce Gabula Nadiope Owookuna. Jjinja emanyiddwa nnyo olw’ensibuko y’omugga Kiyira ogusinga obuwanvu mu nsi yonna. Guno guliko ebiriyiriro n’amabibiro ag’enjawulo nga Owen Falls Dam omuggyibwa amasannyalaze agasinga obungi mu Uganda. Amakolero mangi agasangibwa mu kibuga kino okugeza aga sukaali, ag’engoye, omwenge n’ebirala. Abantu b’e Jinja balimi nnyo ba bikajjo n’omuceere. Masaka kibuga ekyakasuumuusibwa gye buvuddeko nga kisangibwa mu Bugwanjuba bwa Uganda. Kino kisangibwa mu ssaza lya Ssaabasajja ery’e Buddu. Okubala abantu okwasembyeyo kwalaga nti kirimu abantu emitwalo kkumi n’etaano. Masaka amanyiddwa nnyo olw’ekitebe ky’essaza Buddu wamu n’ennyumba ya Ppookino eya Buddukiro ebisangibwa mu kibuga kino. Kirimu ekisaawe kya Masaka Recreation Grounds nga kye kisaawe kya ttiimu y’essaza lya Buddu ekitongole. Masaka emanyiddwa nnyo olw’eddiini y’Obukatoliki. Obudyankoni bw’e Masaka mpagi nkulu nnyo mu kibuga kino era ne sseminale okuli eya Katigondo National Major Seminary ne Bukalasa Minor Seminary zisangibwa mu kibuga kino. Entebbe kibuga kinene era nga kitwalibwa okubeera nga kye kisinga okuba ekiyonjo mu bibuga bya Uganda byonna. Kibuga kya kubiri mu ebyo ebimanyiddwa okubaamu ennyo amasanyu mu Uganda. Kirimu bbiici ez’enjawulo okuli Imperial Resort Beach, Lido Beach, Aero Beach, Spennah Beach, White Sands Beach, Botanical Garden Beach, Ssese Islands Beach n’endala. Ekisaawe ky’ennyonyi ekikulu mu Uganda, Entebbe International Airport, nakyo kisangibwa mu kibuga kino. Amaka g’Obwapulezidenti ag’e Ntebbe nago gasangibwa mu kibuga kino. Mu kibuga kye kimu mulimu ekkuumiro ly’ebisolo by’omu nsiko erya Uganda Wildlife Conservation Education Centre. Mityana kibuga ekisangibwa mu disitulikiti y’e Mityana ku luguudo lwa Mityana-Fortpotral Highway. Ekibuga kino kimanyiddwa olw’eddwaliro lya gavumenti erya Mityana General Hospital. Ekibuga kye kimu ntabiro ya byabusuubuzi era kisangibwamu akatale ka Mityana Central Market. Ekibuga kino era ntabiro ya nzikiriza y’Obukatoliki. Kino kirimu ekigo ky’Essaza ly’e Mityana era mwe musangibwa ne lutikko eri awo mu Kiyinda-Mityana. Wooteeri ya Kolping nayo erina ettabi mu kibuga kino.